*Informasjon til lokallagene i Norges Bygdeungdomslag*

# Aksjonsuka 2019 – Gjenbruk

Aksjonsuka er i år fra 25. oktober til 3. november. Temaet er «Gjenbruk». Dette ble vedtatt på NBUs årsmøte, og er en del av prosjektet «NBU redder verden litt» som har fokus på forbruk og gjenbruk i siste kampanjeperiode, som varer fra september til ut desember.

## Aksjonsnatt

Når: Natt til 1. november   
Hvem: Alle lokallag i Norges Bygdeungdomslag

Hva: Henge opp klær i trær/mellom trær/på klessnor/stativ

Hvor: Et sentralt sted i ditt lokalmiljø; utenfor kommunehuset, på torget eller liknende.

Målet med aksjonsnatta er å sette fokus på gjenbruk, med å gi bort klær dere ikke bruker lenger som eksempel. La folk ta med seg klærne og/eller henge opp egne klær de ønsker å gi bort. Doner klær som er til overs etter aksjonen til veldedighet; Fretex, UFF eller liknende.

Sammen med klærne skal det henges opp en plakat med info og «5 punkter for god klimapolitikk i by og bygd». Disse punktene kan gjerne overrekkes til ordføreren i forbindelse med aksjonen, for eksempel 1. november eller en annen dag som måtte passe bedre. Avtal møte god tid i forveien og inviter gjerne med dere en journalist fra lokalavisa.

Det vil komme en aksjonspakke i posten. Denne vil inneholde en plakat, klistremerker og kjøleskapsmagneter. Plakaten har dere også fått tilsendt, og den finnes på nbu.no, slik at dere kan trykke opp flere ved behov. Annet kampanjemateriell for NBU redder verden litt er tilgjengelig på hjemmesida, og egner seg godt for bruk i sosiale medier.

En ferdigskrevet pressemelding som dere kan fylle inn deres lokallagsnavn i ligger vedlagt. Denne oppfordrer vi dere til å sende til lokalavisa og få dem til å trykke i papiravis og/eller på nett 1. november, etter at dere har hengt opp klærne.

Dere har også fått en uttale om gjenbruk. Denne kan dere signere og sende inn til lokalavisen som den er, endre med eksempler slik at den passer bedre i deres kommune, eller dere kan bruke uttalen til inspirasjon for å skrive noe eget. Om flere lokallag er tilknyttet samme lokalavis, er det fint med samarbeid.

Husk å ta bilder under aksjonen og legg dem ut på sosiale medier med #aksjonsuka19 og #nburedderverdenlitt, i tillegg til #bygdeungdom.

## Forslag til aktiviteter i Aksjonsuka

Det er bare fantasien som setter grenser for aktiviteter som kan passe til tema «gjenbruk». Husk at det er mer enn mat og klær som kan gjenbrukes.

* Gjenbruk av gamle tevlinger
* Klesbyttekveld
* Olabil-løp
* Loppemarked
* Sy-om-kveld
* Workshop
* Retro-party
* Bad taste-party
* Dumpsterdiving
* DIY-kurs
* Sykkeldekk-lapping
* Lapskaus/restemat-kurs.   
  Samarbeid gjerne med Bondelag, Bygdekvinnelag og 4H om å arrangere kurs.

Ta kontakt med oss om dere har spørsmål om Aksjonsuka.

Vi gleder oss til å se nattaksjoner og masse aktivitet over hele landet!

*Kulturleder Bygdepolitisk nestleder*

*Edvard Bele Sæterbø Sofie P. Sangnæs*